Den berygtede indvandrerbande Black Army rekrutterer unge til at sælge hash.

Annonce

To unge under 18 blev i begyndelsen af marts anholdt i en lejlighed på Gudrunsvej i Gellerup vest for Aarhus. De to unge mænd blev taget med hash i salgsposer, og det viste sig efterfølgende, at de anholdte solgte hashen for banden Black Army.

Det har lederen af Lokalpolitiet Aarhus Vest, Jens Espensen, oplyst på Samvirkets kvartalsmøde fremgår det af bydelsportalen gellerup.nu.

Vicepolitiinspektør René Raffo fra Østjyllands Politi har tidligere bekræftet overfor DR Østjylland, at Black Army er kommet til Aarhus.

»De rekrutterer, enten ved at lokke med gode penge for at sælge hash - eller ved at love dem tærsk, hvis de ikke gør det,« sagde Jens Espensen på kvartalsmødet.

Kendetegnet for banden er sorte jakker med to krydslagte Kalashnikov-rifler på ryggen. Der står enten Black Army eller Black Soldier - sidstnævnte er aspiranter til Black Army.

Black Army er en forholdsvis ny indvandrerbande opstået i Odense-bydelen Vollsmose. Bandens medlemmer er dømt for blandt andet narkokriminalitet, vold og våbenkriminalitet.

Så vidt Østjyllands Politi ved, har medlemmerne ikke et fælles samlingssted i Østjylland.